格呂克斯堡王朝

格呂克斯堡王朝，全名士叻斯域－荷斯地因－森訥堡－格呂克斯堡王朝，係一個現存嘅王朝，奧登堡王朝嘅分支。目前家族成員依然掌控住丹麥同埋挪威，歷史上曾經統治過希臘同冰島；而由於愛丁堡公爵菲臘親王都係佢哋嘅成員，所以英國王室都擁有格呂克斯堡王朝血統。

簡史 
呢個家族嘅名係嚟自德國一個鎮格呂克斯堡。格呂克斯堡王朝嘅祖先係奧登堡王朝嘅基斯頓三世。

1564年，國王費特力二世響重申分配士叻斯域－荷斯地因嘅領土嗰陣，決定將一部份分畀王室成員，最後佢畀咗細佬年輕者約翰。約翰嘅後人後嚟開始分家產，其中一個分支係士叻斯域－荷斯地因－森訥堡－碧克家族。

1825年，費特力六世將士叻斯域－荷斯地因－森訥堡－格呂克斯堡家族嘅銜頭分畀士叻斯域－荷斯地因－森訥堡－碧克公爵腓特烈·威廉，腓特烈·威廉因而將家族名統一為士叻斯域－荷斯地因－森訥堡－格呂克斯堡。

1851年，當時丹麥王室淨低兩位男性成員：國王費特力七世、同佢阿叔費迪南王子。由於兩個人都冇仔女，所以當佢哋響無仔女嘅情況下走咗，就根據費特力三世頒發嘅繼承法，畀同時任國王血緣最近嘅女人繼位。本身黑森嘅腓特烈·威廉係最有望嘅繼承人，但因為身份同種族問題，最後響同年放棄繼承權；而丹麥國會就響一年後，宣佈擁立第五順位繼承人露易絲公主個老公、士叻斯域－荷斯地因－森訥堡－碧克公爵腓特烈·威廉個仔基斯頓做丹麥王儲。1863年基斯頓登基做丹麥國王，係基斯頓九世，亦係格呂克斯堡第一位做國王嘅成員。

1863年，基斯頓九世個二仔威廉王子畀人擁立做希臘國王，係佐治一世。去到1973年，上校團宣佈廢咗君主制，希臘格呂克斯堡王朝玩完；最後一任國王係康士坦丁二世。

1905年，費特力八世二仔卡爾王子畀人擁立做挪威國王，稱號係哈康七世，開啟挪威格呂克斯堡王朝。

丹麥國王基斯頓十世響1918年冰島王國成立後曾經畀人擁立做國王，響1944年冰島共和國成立之後就唔再係國王。

1947年希臘王子菲臘同當時英國王儲伊利沙伯結婚，本身佢個姓係士叻斯域－荷斯地因－森訥堡－格呂克斯堡，但佢響入籍英國嗰時決定改用阿媽個姓──「蒙巴頓」；而佢哋後人個姓係「蒙巴頓ー溫莎」。

士叻斯域－荷斯地因－森訥堡－格呂克斯堡公爵 

士叻斯域－荷斯地因－森訥堡－格呂克斯堡公爵一開頭其實係格呂克斯堡家族嘅嫡流，因為丹麥國王基斯頓九世就係士叻斯域－荷斯地因－森訥堡－碧克公爵腓特烈·威廉個仔。

1863年，士叻斯域－荷斯地因畀奧地利同埋普魯士佔領，所以佢哋嘅公爵銜頭係名義上嘅。

另外，由於奧登堡王朝響1931年絕家，要搵個同奧登堡王朝血緣最近嘅男性做奧登堡王朝家族阿頭，所以佢哋搵咗腓特烈·費迪南兼任佢哋阿頭。

現任公爵係基斯托夫；而儲君就係腓特烈·費迪南。

丹麥王位 

1853年基斯頓成為丹麥王儲；十年後登基做國王，係基斯頓九世，開始丹麥格呂克斯堡王朝。依家嘅君主係瑪嘉烈二世；王儲就係費特力。

希臘王位 

1863年，基斯頓九世個二仔威廉王子畀希臘國會擁立做希臘國王，係佐治一世，開啟希臘格呂克斯堡王朝。1967年軍方發動政變，希臘王室名存實亡；1973年，上校團宣佈廢咗君主制，再冇希臘國王呢回事。

最後一任希臘國王係康士坦丁二世；而最後一任王儲就係帕夫羅斯。

挪威王位 

1905年，費特力八世二仔卡爾王子畀人擁立做挪威國王，稱號係哈康七世，開啟挪威格呂克斯堡王朝。現任國王係哈拉爾五世；王儲就係哈康。

冰島王位 

1918年冰島王國成立，冰島國會擁立丹麥國王基斯頓十世兼任佢哋嘅國王。去到1944年，冰島共和國成立，所以唔再有冰島國王呢回事。